Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az adózás rendjéről szóló 1990. évi XCI. törvény 45. §
Paragraph Index: 1018

3. számú mellékletében meghatározott tartalommal az adóhatósághoz adatot szolgáltat „a gépjármű forgalmazásával foglalkozó vállalkozó”. A törvény hivatkozott melléklete a gépjármű forgalmazásával kapcsolatos adatkezelésről úgy rendelkezik, hogy: „Az új, valamint a használt gépjárművek forgalmazásával foglal- 1999/79/II. szám kozó vállalkozó a közreműködésével létrejött szerződés alapján az érintett adóhatóságok részére külön-külön kiállított adatlappal 30 napon belül köteles közölni az eladó és a vevő nevét (cégét), állandó lakóhelyét (telephelyét), a gépjármű rendszámát, típusát, saját tömegét, valamint a szerződés létrejöttének napját. A vállalkozónak az általa adott igazolásokról az adózó azonosításához szükséges adatokat tartalmazó nyilvántartást kell vezetnie.” A fentiek alapján megállapítható, hogy a levelében említett autószalon törvényi felhatalmazás alapján, jogszerűen továbbította az önkormányzat adóhatóságához az Ön nevét és lakcímét, valamint a vásárolt gépjármű néhány azonosító adatát. Ugyanakkor — az Ön hozzájárulása nélkül — nincs joguk ezen adatokat más személy vagy szervezet (például a biztosítótársaságok, vagy azok ügynökei) számára továbbítani. Az érintettek jogainak érvényesítése érdekében az adatvédelmi törvény 11. §-a egyebek mellett azt is előírja, hogy az érintett „tájékoztatást kérhet személyes adatai kezeléséről”. E törvényi előírásra hivatkozva érdeklődhet az autószalonban, hogy az önkormányzaton kívül ki(k)nek és milyen célból továbbították személyes adatait. Budapest, 1998. július 7. Üdvözlettel: Dr. Majtényi László (80/A/1998) * * * [Állásfoglalás: a II. világháborúban elesett katonák adatai a személyes adatok védelme mellett publikálhatóak] Csárádi József igazgató úrnak Honvédelmi Minisztérium Hadtörténeti Intézet és Múzeum Központi Irattár Budapest Tisztelt Igazgató Úr! Az 1998. június 4-én kelt, hozzám címzett levelében foglaltakra — melyben a „Béke poraikra, magyar katonasírok a II. világháborús keleti fronton” című könyv tervezett megjelentetésével kapcsolatban a személyes adatok publikálhatóságáról kéri állásfoglalásomat — az alábbiakban válaszolok. A temetők adatainak (például fekvésének, a frontszakasz nevének, az első és utolsó temetés időpontjának) ismertetésével kapcsolatban természetesen nem merülnek fel adatvédelmi aggályok. Ugyancsak szabadon publikálhatók mindazon statisztikai adatok, amelyek természetes személyekre (eltemetettekre, hősi halált haltakra, túlélőkre, eltűntekre stb.) vonatkoznak, amennyiben az adatokból az érintettek kiléte nem állapítható meg. Hasonló elbírálás alá esnek az olyan egyedi adatok is, amelyek személyazonosításra alkalmatlanok. (A személyazonosításra nemcsak a név, hanem más — az érintettre jellemző — személyes adatok is alkalmasak lehetnek.) A személyazonosításra alkalmas formában közölt adatok — melyek közzététele a könyv egyik fő célja — publikálhatóságuk szempontjából két csoportra oszthatók. Az egyik csoportba tartoznak az azokra az érintettekre vonatkozó adatok, akik bizonyíthatóan meghaltak a világháborúban. A magyar adatvédelmi jog csak élő személyekre vonatkozik, ugyanakkor azonban a személyiséget a halál után a kegyeleti jog védi, mely többek között a levéltári törvénynek a személyes adatokat tartalmazó iratok kutathatóságáról szóló szabályaiban tükröződik. E szabályok szerint az iratok az érintett halálát követő harminc év után válnak bárki számára megismerhetővé. A második világháborúban elesettek esetében ez az időhatár letelt, sőt, e csoportba tartoznak mindazon túlélők adatai is, akik 1968 előtt meghaltak. Ezek az adatok tehát — beleértve az adatokat tartalmazó dokumentumokat (iratokat, zsoldkönyveket, azonosító cédulákat, fényképeket stb.) — a személyes adatok védelme szempontjából korlátozás nélkül nyilvánosságra hozhatók. Figyelembe kell azonban venni, hogy a személyazonosító adatokon kívül olyan más személyes adatok is lehetnek a dokumentumokban, amelyek az érintett családjára, hozzátartozóira vonatkoznak. Ezért azt javaslom, hogy — amennyiben a túlélő családtagok, hozzátartozók nem ismertek, vagy hozzájárulásuk beszerzése aránytalan fáradságot jelentene — a fakszimilében leközölt dokumentumok esetében olyan képkivágást vagy más foto- vagy nyomdatechnikai megoldást alkalmazzanak, ami az otthonról írt levelek feladóinak, illetve a frontról írt levelek, tábori levelezőlapok címzettjeinek azonosíthatóságát nem teszik lehetővé (például a pontos cím, családnév kitakarásával). A személyazonosításra alkalmas adatok másik csoportját azok az adatok alkotják, amelyek az esetleges túlélőkre, a katonák családjára vagy olyan hozzátartozóira vonatkoznak, akik feltehetően még életben vannak, vagy elhalálozásuk ténye, időpontja nem ismert, esetleg — például fénykép esetén — kilétük sem. Az ilyen adatokat tartalmazó dokumentumok publikálhatóságánál elsősorban a levéltári törvényben meghatározott további időhatárokat kell figyelembe venni: ha ismert az érintett születési ideje, akkor az attól számított kilencven év elteltével, ha nem ismert sem a születés, sem a halálozás időpontja, akkor az irat keletkezésétől számított hatvan év elteltével válik a iratban lévő személyes adat bárki számára megismerhetővé. Az iratok keletkezésétől számított hatvan év — Magyarország második világháborús részvételének időhatárait figyelembe véve — még nem telt el, noha az időhatár néhány éven belül letelik. Egyes esetekben (például fényképen szereplő azonosítható rokonok esetében) ugyan ismert lehet a születési időpont, s az szolgálhat támpontként a publikálhatóság megítélésében, azonban még az így leszűkített érintetti körben is 1999/79/II. szám maradhatnak olyan személyek, akik esetében egy adat közlése nem kívánt publicitást jelenthet, régi sebeket szakíthat fel, vagy „örökre eltemetett” magánéleti titkokra deríthet fényt, s ezzel a könyv szerzői — szándékuk ellenére — jogi és erkölcsi értelemben vett sérelmet okozhatnak az érintetteknek. Ezeket az „adatvédelmi csapdákat” a szerkesztő úgy kerülheti el, hogy egyfelől az eredetiben leközölt, az elesett katonákon kívül a családjukra, hozzátartozóikra vonatkozó adatokat tartalmazó dokumentumok esetében ügyel arra, hogy kétség esetén a másokra vonatkozó azonosító adatok ne legyenek olvashatók, másfelől pedig lehetőleg kerülje az adatközlés során a ritka családnevekkel kapcsolatos, az elesettekre és haláluk körülményeire vonatkozó információkat meghaladó adatok — főképpen szenzitív adatok (például szenvedélybetegségre, egészségi állapotra, szexuális életre vonatkozók) — publikálását. A fenti, főszabályként alkalmazandó adatvédelmi korlátok és megkötöttségek alól azonban kivételek is vannak. A közfeladatot ellátó személyek, a történelmi személyiségek, illetve más közszereplők esetében rangjukkal és ismertségükkel egyenes arányban több személyes adatuk nyilvánosságra hozatala indokolható (bár a magánéleti intimitások és a szenzitív adatok tekintetében itt sem korlátlan a nyilvánosság) — a közfeladattal összefüggésben keletkezett személyes adatokra pedig nem terjed ki sem az adatvédelmi, sem a kegyeleti jog hatálya. Közfeladatnak tekintendő a katona, a hivatalnok, a politikus, sőt a tábori lelkész tevékenysége is. Ezen túlmenően, feltehetően tudományos kutatáson alapuló, tudományos igénnyel megírt forrásműről van szó, ezért a személyes adatok kezelését illetően az adatvédelmi törvény tudományos kutatási célú adatkezelésre vonatkozó szabályai is alkalmazhatók, ami ebben az esetben a szerkesztő számára lehetővé teszi, hogy kivételesen a fenti publikálási korlátok megléte esetén is nyilvánosságra hozzon egyes személyes adatokat, amennyiben az valóban elengedhetetlenül szükséges a történelmi eseményekről folytatott kutatások eredményeinek bemutatásához. Ez a lehetőség azonban elsősorban egyedi esetekre vonatkoztatható, nem pedig egy személyes adatokat tartalmazó lista teljessé tétele esetére. Összefoglalva tehát, amint az a fentiekből is kitűnik, a publikálásra szánt személyes adatok többségével kapcsolatban nem merülnek fel adatvédelmi aggályok, a fennmaradó rész vonatkozásában azonban nincsen egyszerű, általános szabály, a nyilvánosságra hozhatóság megítélése a könyv szerkesztőinek több szempont szerinti gondos mérlegelését igényli. Meggyőződésem, hogy e kívánalmaknak a szerkesztők eleget tesznek és értékes forrásművel gazdagítják a második világháború magyar veszteségeit tárgyaló szakirodalmat. Budapest, 1998. július 1. Üdvözlettel: Dr. Székely Iván főosztályvezető (475/K/1998) [Állásfoglalás: a MOL Rt. a készpénzfizetési számla feltételeként nem jogosult a gépjármű forgalmi rendszámát nyilvántartásba venni] Dr. Dombi Sándor Úrnak! Magyar Olaj- és Gázipari Rt. Feldolgozási és Kereskedelmi Ágazat Marketing és Kereskedelmi Igazgatóság Kereskedelmi Jogi Osztály Budapest Tisztelt Uram! A fenti számú ügyben hivatalunkhoz érkezett megkeresésére, mely a MOL Rt. Töltőállomás Üzletág igazgatójának, TÖR-54/96. sz. rendelkezésén alapuló készpénzfizetési számlák kiállításának módjával kapcsolatos, az alábbi észrevételeket teszem: A rendelkezésnek az az előírása, hogy a gépkocsi üzemanyagtartályába történő közvetlen tankolás esetén „...a gépi számlán minden esetben a gépkocsi forgalmi rendszámát is fel kell tüntetni...”, részben a személyes adatok védelméről és a közérdekű adatok nyilvánosságáról szóló 1992. évi LXIII. törvény (a továbbiakban: Avtv.), részben a speciális pénzügyi, illetve adójogszabályok hibás értelmezésén alapul. Az Avtv. 3. §-a az adatkezelés objektív feltételeként írja elő az érintett személy ehhez való hozzájárulását, vagy azt, hogy törvény, illetve — törvényi felhatalmazásban meghatározott körben — helyi önkormányzati rendelet rendelje el az adatkezelést. Ez a felsorolás azonban sorrendiséget is jelent, ugyanis az információs önrendelkezési jogból, mint az Avtv. 1. §-ában megfogalmazott céljából az következik, hogy főszabályként mindenki maga rendelkezik a személyes adataival. Ez alól kivételt csak törvény, illetve helyi önkormányzati rendelet tehet az Avtv. kifejezett engedélye alapján, az adatfajta és az adatkezelő együttes megállapítása mellett. További generális, minden adatkezelésre kiterjedő követelményt határoz meg az Avtv. 4. §-a: „a személyes adatok védelméhez fűződő jogot és az érintett személyiségi jogait — ha törvény kivételt nem tesz — az adatkezeléshez fűződő más érdekek... nem sérthetik”. A konkrét esetből kiindulva — mely az érintett vásárlónak a hivatalunkhoz benyújtott, önálló kérelméhez mellékelt levelezéséből is ismert — azt kellett vizsgálni, hogy a MOL kutaknál bevezetett gyakorlat milyen jogszabályi felhatalmazásra épül, és ez sérti-e az egyénnek a személyes adatok védelméhez fűződő jogát. A MOL Rt. különböző jogszabályokat hozott fel annak igazolására, hogy miért és milyen formában köteles a számla kiállítására. Ezek mindegyike megegyezik abban, hogy formálisan egy és ugyanazon „papírra”, vagyis a vásárlás tényét igazoló számlára vonatkoznak. Csakhogy a kiállítás célját tekintve különbség van aközött, hogy a számla az azt kiállító gazdálkodó szervezet tevékenységét számviteli (könyvelési) szempontból bizonylatolja, és aközött, hogy a számla a címzettjének mint adófizetőnek a ténylegesen felmerülő kiadásait igazolja. 1999/79/II. szám Az előbbi esetben a számvitelről szóló 1991. évi XVIII. törvény 83. §-a állapítja meg a számla kiállítására vonatkozó elvi kötelezettséget, és a 84—85. §-ai határozzák meg általános jelleggel a számla minimális alaki és tartalmi kellékeit. Konkrét tartalommal viszont — éppen a mindenkori adóigazgatási céloknak megfelelően — az egyes adófajtákra vonatkozó külön törvények töltik meg, mint pl. az általános forgalmi adóról szóló

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes